b"\n_START_ARTICLE_\nB\xc3\xbcndnis 90/Die Gr\xc3\xbcnen\n_START_SECTION_\n1970'erne: Begyndelsen\n_START_PARAGRAPH_\nDie Gr\xc3\xbcnens historie begynder i Vesttyskland helt tilbage i begyndelsen af 70'erne. Efter ungdomsopr\xc3\xb8ret i 1968 opstod en r\xc3\xa6kke gr\xc3\xa6srodsbev\xc3\xa6gelser af NGO'ere, som f.eks. milj\xc3\xb8bev\xc3\xa6gelsen, fredsbev\xc3\xa6gelsen, kvindebev\xc3\xa6gelsen, anti-atomkraftbev\xc3\xa6gelsen, borgerrettighedsbev\xc3\xa6gelsen og solidaritetsbev\xc3\xa6gelsen med den tredje verden. Disse bev\xc3\xa6gelser kom samlet til at g\xc3\xa5 under betegnelsen Den Nye Sociale Bev\xc3\xa6gelse. Bev\xc3\xa6gelsernes ledere erfarede hurtigt gennem det udenomsparlamentariske arbejde, at der var brug for parlamentarisk repr\xc3\xa6sentation, hvis bev\xc3\xa6gelserne skulle have virkelig indflydelse. Samtidig var der opst\xc3\xa5et en r\xc3\xa6kke marxistiske og antiautorit\xc3\xa6re organisationer p\xc3\xa5 venstrefl\xc3\xb8jen, der fors\xc3\xb8gte at finde f\xc3\xa6lles fodslag for at danne et nyt politisk parti. I for\xc3\xa5ret 1978 samlede bev\xc3\xa6gelserne og de venstreorienterede sig i de f\xc3\xb8rste gr\xc3\xb8nne lokallister. Senere p\xc3\xa5 \xc3\xa5ret opstod den f\xc3\xb8rste delstatsd\xc3\xa6kkende liste, og ved Europa-parlamentsvalget \xc3\xa5ret efter, samledes listerne i et valgforbund, der opn\xc3\xa5ede 3,2% af stemmerne. Samtidig blev de f\xc3\xb8rste gr\xc3\xb8nne politikere valgt til delstatsr\xc3\xa5det i Bremen. Succeseen fik i 1980 lokallisterne til forene sig og danne det landsd\xc3\xa6kkende parti Die Gr\xc3\xbcnen. Fra bev\xc3\xa6gelserne blev bl.a. Rudi Dutschke, Heinrich B\xc3\xb6ll, Petra Kelly og Otto Schily. Fra de venstreorienterede meldte bl.a. Joschka Fischer, Daniel Cohn-Bendit, Jutta Ditfurth og Thomas Ebermann sig ind i partiet. Partiet holdt stiftende kongres i Karlsruhe, hvor man vedtog et principprogram og valgte August Hau\xc3\x9fleiter, Petra Kelly og Norbert Mann som partiets f\xc3\xb8rste formandsskab.\n_START_SECTION_\n1980'erne: Parlamentarisk repr\xc3\xa6sentation\n_START_PARAGRAPH_\nI 1982 kom det til det f\xc3\xb8rste interne opg\xc3\xb8r i partiet, hvor den lille konservative fraktion i partiet tabte, for kollektivt at melde sig ud og danne \xc3\x96DP (\xc3\x96kologische Demokratische Partei; \xc3\x98kologisk Demokratisk Parti) med den tidligere spidskandidat til Europa-parlamentet Herbert Gruhl som formand. Den sejrende venstreorienterede fraktion gjorde det klart, at partiets profil skulle v\xc3\xa6re progressiv, samfundsforandrede og antiautorit\xc3\xa6r. Die Gr\xc3\xbcnen skulle v\xc3\xa6re det demokratiske venstreorienterede alternativ, med et politisk st\xc3\xa5sted klart til venstre for SPD. _NEWLINE_Efter nogle succesrige lokalvalg og delstatsvalg, kom det helt store gennembrud i 1983, da partiet vandt 27 pladser i Forbundsdagen.\n_START_SECTION_\nInternational tilknytning\n_START_PARAGRAPH_\nB\xc3\xbcndnis 90/Die Gr\xc3\xbcnen er medlem i den europ\xc3\xa6iske sammenslutningen af gr\xc3\xb8nne partier, De Europ\xc3\xa6iske Gr\xc3\xb8nne, en af f\xc3\xb8derasionerne i Global Greens."